Varnost Najslabša gesla leta 2019 Ob pričetku novega leta ponavadi delamo pregled leta, ki je za nami in postavljamo cilje za naprej. Pogledamo kaj je bilo v preteklem letu dobrega in kaj bi v novem letu lahko popravili in izboljšali. S to mislijo vas vabimo k branju o najslabših geslih leta 2019. Če je vaše geslo pristalo na seznamu, ga čimprej spremenite in leto 2020 pričnite varno in brezskrbno.

Močna gesla so bistvenega pomena za zaščito naših podatkov in prva obramba pred kršitvami naše zasebnosti na spletu. O tem kako pomembna so in kako si jih enostavno zapomniti smo že govorili v eni izmed preteklih objav. Kljub temu pa seznam najslabših gesel preteklega leta ostaja podoben predhodnim.

[Slika, vir: https://nordpass.com/blog/top-worst-passwords-2019/]

Neodvisni anonimni raziskovalci so pripravili seznam 200 najpopularnejših gesel, ki so bila razkrita ob vdorih v zasebne račune uporabnikov v letu 2019. To je bilo mimogrede za spletne napadalce zopet plodno in prav zato moramo biti uporabniki interneta osveščeni ter moramo z dobrimi gesli sami poskrbeti za svojo spletno varnost.

Celotni seznam najslabših gesel leta 2019 si lahko ogledate v članku.

Kombinacije številk, imena in nizi črk na tipkovnici QWERTY

Seznam 200 najslabših gesel vsebuje vsa najbolj očitna gesla, ki so hkrati seveda tudi zelo enostavna za ugibanje. Na primer kombinacije številk, popularna ženska in moška imena in nize črk, ki tvorijo vodoravno ali navpično črto na tipkovnici QWERTY.

Poglejmo top 10 najpopularnejših slabih gesel leta 2019.

[Slika, vir: https://nordpass.com/blog/top-worst-passwords-2019/]

PS: Na seznamu najdete tudi gesla kot so iloveyou, princess, sunshine, monkey, soccer, family, football, purple, chocolate, superman, summer, fitness, fuckyou, cookie, whatever, computer, batman, cheese, secret,pokemon, hellokitty, blink182, onedirection, samsung.

Če ste svoje geslo našli na seznamu, ga čimprej spremenite. V naši objavi lahko dobite nekaj napotkov, kako izboljšati svoja gesla.

Zakaj se leto za letom nič ne spremeni?

Slabih navad se očitno res težko znebimo. Vsako leto so na seznamu namreč podobna ali celo enaka gesla. Zakaj jih ljudje še vedno uporabljamo?

Eden izmed izgovorov je nedvomno ta, da si jih lažje zapomnimo. Večina ljudi raje uporablja šibka gesla in se izogiba dolgim, zapletenim geslom. Mnogo ljudi uporablja enako geslo za vse svoje uporabniške račune, kar pomeni, da so še bolj izpostavljeni vdorom.

Drugo kar pogosto slišimo je, da uporabniki menijo, da nimajo česa skrivati in zato močnih gesel ne potrebujejo. Tudi, če v vaših računih ni ničesar dragocenega, vam verjetno kljub temu ne bi bilo všeč, če bi neznanci brskali po vaših zasebnih podatkih. Tudi, če ničesar ne skrivate.

Kaj boste naredili v primeru, da vas neznanci ob vdoru v račun zaradi slabega gesla, ki ga uporabljate za vse svoje račune, zaklenejo iz e-pošte, oblačne shrambe, kjer hranite vse osebne fotografije ter iz socialnih medijev, kjer se redno pogovarjate s prijatelji? Predstavljajte si, da bi za dostop do svojih računov in podatkov morali plačati na tisoče evrov odkupnine. Šibko geslo je lahko za vas in vaše podatke katastrofalno, zato naj bo v trenutkih, ko pričenjamo leto 2020 ena izmed vaših zaobljub, da zamenjate svoja slaba gesla, z novimi, močnejšimi in tako poskrbite za varnost svojih podatkov.

Kako zamenjati svoja gesla in zaščititi svoje račune v petih korakih?

Preglejte vse svoje uporabniške račune in izbrišite tiste, ki jih ne uporabljate več. S pomočjo haveibeenpawned.com lahko preverite, ali je bil vaš elektronski naslov vključen v kakšnega od vdorov spletnih napadalcev. Posodobite vsa gesla in za zaščito svojih računov uporabite edinstvena, zapletena nova gesla. Pri tem lahko uporabite generator gesel. Če želite preveriti moč svojega gesla lahko to naredite tukaj. Uporabite 2FA, ko je to mogoče. Ne glede na to, na kakšen način nastavite 2FA, bodo vaši računi veliko bolj varni, ko vključite to dodatno plast zaščite. Uporabljajte upravitelja gesel. Zapomniti si boste morali samo eno glavno geslo zanj in potem lahko pozabite vsa svoja ostala gesla, saj bodo spravljena v upravitelju gesel, ki bo delo pomnjenja opravil namesto vas. Redno preverjajte vsak svoj račun za sumljive aktivnosti. Če opazite kaj nenavadnega, takoj spremenite geslo. Podatki postajajo vse bolj dragoceni in ker se kršitve še naprej dogajajo tudi velikim podjetjem, kot so Microsoft, Yahoo in Facebook, moramo uporabniki sami zaščititi svoje podatke.

Naj bo leto 2020 za vas in vaše podatke varno.

[Vir: https://nordpass.com/blog/top-worst-passwords-2019/]

Želite govoriti z nami? Pridružite se nam na Koofr subredditu.